Markaziy Afrika Respublikasida prezidentlik saylovining ikkinchi bosqichi va yangi parlament saylovi boshlandi

Markaziy Afrika Respublikasi (MAR)da  prezidentlik saylovining ikkinchi bosqichi va parlamentga takroriy saylov boshlandi. Bu haqda “TASS” xabar qilmoqda.

Mamlakatning Konstitutsiyaviy sudi 2015-yil 30-dekabrda bo‘lib o‘tgan prezidentlik saylovining natijalarini tasdiqlab, aniqlangan ko‘plab qoidabuzarliklar tufayli parlament saylovining yakuniy ko‘rsatkichlarini bekor qilgan edi. Xususan, nomzodlarga ovoz berish byulletenlari ayrim saylov uchastkalariga yetkazib berilmaganligi ma’lum bo‘lgan.
Prezidentlik saylovining birinchi bosqichida ishtirok etgan 30 nafar nomzodning hech biri berilgan ovozlarning yarmidan ko‘prog‘ini to‘play olmadi. MARning ikki nafar sobiq bosh vaziri — 23,74 foiz ovozga ega bo‘lgan Anise Jorj Dologele va 19,05 foiz ovoz olgan Fosten Arshanj Tuader saylovning ikkinchi bosqichiga chiqdi.
4,8 million aholiga ega bo‘lgan MARda ikki millionga yaqin saylovchi qayd etilgan. 11 mingga yaqin BMT tinchlikparvar kuchlari va 900 nafar fransiyalik harbiylar saylov xavfsizligini ta’minlamoqda.